Patxi Eugi

Patxi Eugi Cabodevilla, pilota arloan Eugi deituraz ezaguna (Agoitz, Nafarroa Garaia, 1971ko azaroaren 3a) esku huskako pilotari profesional ohia da. Aurrelari aritzen zen, Aspe enpresarekin. Lehendabiziko partida 1991ko uztailaren 5ean jokatu zuen, Iruñeko Labrit pilotalekuan. Txapelketa nagusietan sei titulu irabazi zituen: buruz burukoan 1996koa, 1999koa eta 2000koa; eta lau eta erdikoan 1992koa, 1994koa eta 2000koa. Julian Retegi handiaren ondorengo urteetan, esku huskako pilotari nagusia izan zen, Ruben Belokirekin batera. Erretiratuz geroztik, beste hainbat pilotariren botilero dabil, Juan Martinez de Irujorekin esate baterako.

Kubako mundu txapelketan, 1990ean, urrezko domina jaso zuen Azkaraterekin batera, binakakoan. Profesional gisa 1991n hasi zenez, ezin izan zuen 1992ko Bartzelonako Olinpiar Jokoetan parte hartu, nahiz eta faboritoetakoa izan.

Lehenengo txapela berehala eskuratu zuen, 1991ko lau eta erdikoan. Patxi Eugiren sasoirik hoberena 1996 eta 2001 bitartean etorri zen, tarte horretako final guztietan (1997ko Arretxe eta Elkororen artekoan izan ezik) aritu baitzen, eta 1996koa, 1999koa eta 2000koa irabazi baitzituen.

2008ko abuztuaren 10ean azken partida jokatu zuen profesional gisa. Bere herriko frontoia, Agoitz, aukeratu zuen erretiroa hartzeko. Lasa III.a lagun zuela, Martinez de Irujo eta Nalda III.aren aurka jokatu zuen, eta 20-22 galdu.

2011n Garfe enpresarekin itzuli zen pilotalekuetara.

Kirol lorpenak 
 Buruz buruko txapelduna: 1996, 1999 eta 2000.
 Buruz buruko txapeldunordea: 1998 eta 2001.
 Lau eta erdiko txapelduna: 1991
 Nafarroako lau eta erdiko txapelduna: 2000
 Nafarroako lau eta erdiko txapeldunordea: 2002

 Banakako finalak

Erreferentziak

Kanpo loturak 
Patxi Eugiren fitxa, Aspe enpresaren webgunean.

Esku Huskako Buruz Buruko Pilota Txapelketa Nagusiko txapeldunak
Esku Huskako Lau eta Erdiko Pilota Txapelketa Nagusiko txapeldunak
Nafarroa Garaiko pilotariak
1971ko jaiotzak
Agoiztarrak
Aspeko pilotariak
Garfeko pilotariak